Il-PM Robert Abela jgħid illi min qal li r-rilassament tal-miżuri se jwassal għal żieda qawwija fil-każi 'ma kellux raġun' Nhar il-Ġimgħa se jkunu qed jiftħu l-bars u l-gyms filwaqt li nhar l-1 ta' Lulju se jkunu qed jerġgħu jiftħu l-portijiet u l-Ajruport Internazzjonali ta' Malta. Dan ħabbru l-Prim Ministru Robert Abela waqt programm fuq l-istazzjon ta-radju ONE hekk kif in-numri ta' każi ġodda ta' Covid-19 f'pajjiżna kif ukoll il-każi attivi baqgħu neżlin - b'din il-ġimgħa timmarka bosta jiem illi fihom ma kien hemm ebda każi ġodda. Ilbieraħ kien hemm żewġ każi ġodda u ħdax-il persuna li fiequ biex il-każi attivi reġgħu niżlu għal 84. B'kollox sa issa fiequ 525 persuna u - sfortunatament - tilfu ħajjithom disa'. Sal-bieraħ kienu saru 68,038 swab minn meta faqqa' l-ewwel każ. Il-PM ma tax dettalji dwar il-ftuħ mill-ġdid tal-portijiet u l-ajruport għalkemm qal illi għada t-Tnejn se jkunu qed jitħabbru d-dettalji ta' potokolli u linji gwida għall-ftuħ ta' dawn il-postijiet. "Dawk li qalu illi meta nirrilassaw ir-restrizzjonijiet se jiżdiedu bil-qawwi l-każi ma kellhomx raġun. Il-Covid-19 tinsab warajna," saħaq il-PM Abela. Hu ħabbar ukoll li nhar is-7 ta' Ġunju se jitħabbar euro-baġit "multi-miljunarju".